**Dimitǎr** Ivanov **Berbatov** (Димитър Иванов Бербатов; sündinud 30. jaanuaril 1981 Blagoevgradis) on Bulgaaria jalgpallur (ründaja).

Berbatov on valitud 5 korda Bulgaaria aasta jalgpalluriks. Ainult Hristo Stoichkov on samuti 5 korda Bulgaaria aasta jalgpalluriks valitud.

Dimitǎr Berbatov on üks neljast Inglismaa Premier League'i mängijatest, kes lõi ühe mängu jooksul viis väravat.

Berbatovi mõlemad vanemad olid elukutselised sportlased: isa Ivan oli Blagoevgadi Pirini jalgpallur, ema Margarita oli käsipallur. Poisina oli tema eeskujuks algul Marco van Basten, kes mängis tema lemmikklubis AC Milan, alates 1996 Alan Shearer, kes mängis siis Newcastle Unitedis. Ema sõnul magas Dimitǎr Sheareri särgis ja unistas sellest, et saab ükskord Newcastle'is mängida. Ta ei jätnud ühtki Newcastle'i mängu vaatamata, mida telerist näidati.

Klubikarjäär
------------

### Sofia CSKA

Blagoev mängis poisina oma isa endises klubis Blagoevgradi Pirinis. 17-aastaselt 1998 ühines ta Sofia CSKA-ga. Klubi põhikoosseisus mängis ta 18-aastaselt 1998. aasta lõpul. Järgmisel hooajal sai ta Bulgaarias juba kuulsaks, kui lõi Bulgaaria kõrgliigas 27 mänguga 14 väravat ja võitis koos klubiga Bulgaaria karika.

### Leverkuseni Bayer

Jaanuaris 2001 sõlmis ta lepingu Leverkuseni Bayeriga. Enne seda oli ta juba jõudnud Bulgaaria liigas 11 mänguga 9 väravat lüüa. Leverkusenis nii hästi ei läinud: ta lõi 67 mänguga kõigest 16 väravat, kuid mängis olulist osa Bayeri edus 2002. aastal UEFA Meistrite Liigas, kus Bayer võitis veerandfinaali korduskohtumises pärast 0:1 kaotatud mängu kodus FC Liverpooli 4:2. Berbatov lõi värava seisuks 3:1 ja viis sellega Bayeri esimest korda kahe mängu kokkuvõttes eduseisu. Poolfinaalis võitis Bayer kahe viigi abil Manchester Unitedit (võõrsil 2:2, kodus 1:1) ja pääses finaali, kus napilt kaotas Madridi Realile.

Samal aastal jäi Bayer teiseks Saksamaa meistri- ja karikavõistlustel. Karikavõistlustel võitis Bayer kolm esimest vastast võõrsil, sealhulgas VfL Bochumi ja Hannover 96, veerandfinaalis kodus München 1860 3:0 ja poolfinaalis kodus lisaajal 1. FC Kölni 3:1. Finaalis FC Schalke vastu lõi Berbatov avavärava, kuid lõpuks võitis Schalke 4:2. Berbatov valiti esimest korda Bulgaaria aasta jalgpalluriks.

2004. aastal hakkas Berbatov Bayeris särama, lüües 24 mänguga 16 väravat, sealhulgas Meistrite Liigas 5, ehkki veerandfinaalis kaotas Bayer Manchester Unitedile nii kodus kui võõrsil 1:3. Ta valiti teist korda Bulgaaria aasta jalgpalluriks ning järgmisel aastal kolmandat korda.

### Tottenham Hotspur

Berbatov läks Tottenham Hotspuri 1. juulil 2006 16 miljoni euro suuruse üleminekutasu eest. Sellega sai Berbatov Bulgaaria kõigi aegade kalleimaks jalgpalluriks. Juba oma esimeses mängus Tottenhamis Birmingham City vastu lõi Berbatov kaheminutilise vahega kaks väravat. See oli küll hooajaeelne sõprusmäng, kuid ka kohe meistrivõistluste avamängus skooris Berbatov Sheffield Unitedi vastu 2 minutit pärast platsile saabumist.

2006. aasta UEFA karikavõistlustel lõi Berbatov 4 mängus 5 väravat. Kohtumistes Istanbuli Besiktasi ja Club Brügge vastu tunnistati ta mängu parimaks jalgpalluriks. Siiski kaotas Tottenham veerandfinaalis FC Sevillale, kes võitis ka UEFA karika.

Aprillis 2007 valiti Berbatov koos oma meeskonnakaaslase Robbie Keane'iga Premier League'i kuu parimaks mängijaks: seda ei juhtu igal aastal, et kaks pallurit kuu parima mängija nimetust jagavad. Selle hooaja lõpetas ta 12 väravaga 33 mängust, millele lisandus 11 väravasöötu. Ta valiti Tottenhami aasta mängijaks ja neljandat korda Bulgaaria aasta jalgpalluriks. Premier League'i sümboolne hooaja koondis koosnes peamiselt meistriks tulnud Manchester Unitedi mängijaist ja Berbatov oli üks 3 mängijast, kes polnud sellest klubist.

Esimese kübaratriki tegi Berbatov 29. detsembril Readingi vastu, lüües 6:4 võidumängus 4 väravat.

24. veebruaril 2008 osales Tottenham liiga karikafinaalis FC Chelsea vastu. Berbatov lõi sisse penalti, mis seisu viigistas, ja Tottenham võitis lisaajal 2:1. Sel aastal valiti ta viiendat korda Bulgaaria aasta jalgpalluriks.

### Manchester United

Pärast pikki läbirääkimisi ostis Manchester United Berbatovi 1. septembril 2008 30,75 miljoni naela eest. Lepinguga lepiti kokku ka asjaolu, et Fraizer Campbell läheb Unitedist hooaja lõpuni laenule Tottenhami. Berbatov sõlmis 4-aastase lepingu ning ta kannab seal särki nr 9, mida enne oli kandnud Louis Saha. 

Berbatov tegi oma debüüdi Unitedis Liverpooli vastu ning andis Carlos Tévezele väravasöödu, kuid United kaotas 2-1. Ta lõi oma esimesed kaks väravat 30. septembril 3-0 võidus Aalborg BK vastu Meistrite Liiga alagrupis. Oma esimese liigavärava lõi ta West Bromwich Albioni vastu, mille United võitis 4-0. 17. jaanuaril 2009 lõi ta 90. minutil 1-0 värava Boltoni vastu, mis viis Unitedi tabeli etteotsa, kuhu jäädi hooaja lõpuni. 25. aprillil lõi Berbatov viimase värava 5-2 võidus oma eelmise klubi Tottenhami vastu, mille käigus suutis United tulla 0–2 kaotusseisust välja. Manchester United võitis Premier League'i 16. mail 0-0 viigiga Arsenali vastu, mis andis Berbatovile oma esimese liigakarika ning tegi temast esimese bulgaarlase, kes on selle tiitli võitnud. Samal hooajal tegi Berbatov 10 väravasöötu Premier League'is ning lõi kõikidel võistlustel kokku 14 väravat, millest 9 olid liigas.

Berbatov lõi oma esimese värava 2009–10 hooajal 22. augustil 2009 Wigani vastu, mille United võitis 5-0. 3. oktoobril lõi ta suurepärase käärlöögi Sunderlandi vastu väravasse ning mäng lõppes 2-2 viigiga. Ta lõi värava 31. oktoobril Blackburn Roversi vastu, mis võideti 2-0, kuid sai samas mängus vigastada ning jäi väljakult eemale rohkem kui kuuks ajaks. Ta skooris pärast kaht kuud uuesti Hull City vastu 27. detsembril 2009. Dimitar lõi oma 9. värava liigas 3-1 kaotuses Evertonile. See värav tähendas ühtlasi seda, et ta oli löönud 5 väravat oma viiest mängust, mille ta oli alustanud põhikoosseisust. Tema 10. värav tuli Fulhami vastu ning samas mängus andis ta ka Wayne Rooneyle väravasöödu. 27. märtsil 2010 lõi ta kaks väravat 4-0 võidus Boltoni vastu.

19. septembril 2010 lõi Berbatov oma esimese kübaratriki 3–2 võidumängus Liverpooli vastu, mis tegi tema uue hooaja väravate taljeks seitsme. 27. novembril lõi Berbatov mängus Blackburni vastu 5 väravat ning United võitis lõpuks 7–1.

Koondisekarjäär
---------------

Berbatov tegi oma koondisedebüüdi Bulgaarias 17. novembril 1999 sõpruskohtumises Kreeka vastu. 12. veebruaril 2000 lõi ta oma esimese värava sõpruskohtumises Tšiili vastu. 14. oktoobril 2009 lõi ta oma esimese kübaratriki 6-2 võidus 2010. aasta jalgpalli maailmameistrivõistluste kvalifikatsioonimängus Gruusia vastu. 18. novembril 2009 lõi ta kaks väravat Malta vastu, mille Bulgaaria võitis 4-1 ning temast sai enim väravaid löönud bulgaarlane.

Berbatov on ka oma koondise kapten alates 2007. aastast.

Isiklikku
---------

Berbatov on öelnud, et õppis inglise keele selgeks, vaadates "Ristiisa" filme. Väljaspool jalgpalli on tema hobideks ka joonistamine ja korvpall. Berbatov on oma kodumaal ka lasteheategevuse sponsor ning toetab viit hooldekodu. Ta plaanib ka avada jalgpallikooli oma kodulinnas.

15. oktoobril 2009 sündis Berbatovi peres tütar Dea.

Saavutused
----------

### Isiklikud

* Premier League Golden Boot (1): 2010–11